B4-0815, 0827, 0839, 0855, 0856 και 0857/98

Ψήφισμα σχετικά με τις πυρκαγιές στα δάση της Ευρωπαϊκής Ένωσης

Το Ευρωπαϊκό Κοινοβούλιο,

A. εκφράζοντας την έντονη ανησυχία του για το κύμα πυρκαγιών που ξέσπασαν στη διάρκεια του Ιουλίου και του Αυγούστου 1998 στις Αυτόνομες Διοικητικές Περιφέρειες των Καναρίων Νησιών, της Καταλωνίας, της Γαλικίας και της Καστίλλης - Λεόν (Ισπανία) και είχαν ως αποτέλεσμα το θάνατο ενός ανθρώπου και την καταστροφή περισσότερων από 1.000 εκτάρια στη Νότια Τενερίφη, 27.000 εκταρίων στη Βαρκελώνη, 30.000 εκταρίων στη Γαλικία, και 3.000 εκταρίων στην Καστίλλη - Λεόν,

Β. εκφράζοντας την ανησυχία του για το μεγάλο αριθμό πυρκαγιών που εκδηλώθηκαν κατά τη διάρκεια του θέρους στη Νότια Ιταλία και, ιδιαίτερα, στη Σικελία, και οι οποίες κατέστρεψαν μεγάλες δασικές εκτάσεις,

Γ. ανησυχώντας για την καταστροφή που προκάλεσαν οι δασικές πυρκαγιές οι οποίες έπληξαν την Πορτογαλία κατά τους θερινούς μήνες,

Δ. λαμβάνοντας υπόψη ότι οι πυρκαγιές, που έπληξαν την Ελλάδα κατά τους μήνες Ιούνιο, Ιούλιο και Αύγουστο 1998, ανέρχονται στον πρωτόγνωρο αριθμό των 5.408, προκαλώντας απώλειες ζωής και πρωτοφανείς σε έκταση καταστροφές του δασικού πλούτου,

Ε. λαμβάνοντας επίσης υπόψη τις σοβαρότατες υλικές και οικολογικές ζημίες που προκάλεσαν οι πυρκαγιές αυτές στις προαναφερθείσες περιοχές της Ευρωπαϊκής Ένωσης,

ΣΤ. λαμβάνοντας υπόψη τη σοβαρή οικονομική ζημία που υπέστησαν οι αγρότες των πληγεισών περιοχών, καθώς και τις ζημίες για το περιβάλλον, σε περιοχές που αντιμετωπίζουν ιδιαίτερους κινδύνους απερήμωσης,

Ζ. λαμβάνοντας υπόψη ότι οι πυρκαγιές στη διάρκεια της καλοκαιρινής περιόδου αποτελούν κοινό πρόβλημα όλων των περιοχών της Μεσογείου και της Νότιας Ευρώπης και ότι τα γεωμορφολογικά και κλιματικά χαρακτηριστικά της που ευνοούν την εμφάνιση φαινομένων αποδάσωσης και διάβρωσης του εδάφους, οδηγούν στο να θεωρείται ο ευρωπαϊκός Νότος ως μια από τις περιοχές της Ευρωπαϊκής Ένωσης με τον υψηλότερο κίνδυνο δασικών πυρκαγιών,

Η. υπενθυμίζοντας ότι οι πυρκαγιές αυτές έβλαψαν και προστατευόμενες περιοχές και έθεσαν σε κίνδυνο μεγάλο αριθμό ενδημικών ειδών σε διάφορες περιοχές, καθώς και την οικονομική ζωή των περιοχών αυτών,

Θ. εκφράζοντας την ανησυχία του για το γεγονός ότι οι πολυάριθμες πυρκαγιές ενδέχεται να οφείλονται σε εμπρησμούς που υποκινούνται από οικονομικά συμφέροντα,

Ι. λαμβάνοντας υπόψη ότι οι περισσότερες από τις χώρες που αντιμετωπίζουν συχνές πυρκαγιές στα δάση διαθέτουν στόλους πυροσβεστικών αεροσκαφών και υπενθυμίζοντας ότι έχει καίρια σημασία να είναι άμεσα διαθέσιμος ο μεγαλύτερος δυνατός αριθμός μέσων πυρόσβεσης,

ΙΑ. λαμβάνοντας υπόψη ότι οι ισχύουσες μέθοδοι διασυνοριακής συνεργασίας μεταξύ των στόλων πυροσβεστικών αεροσκαφών δεν είναι κατάλληλα προσαρμοσμένες, με αποτέλεσμα να μην είναι δυνατή η ταχεία αντίδραση με επαρκή μέσα,

Το Ευρωπαϊκό Κοινοβούλιο,

1. εκφράζει τα βαθύτατα συλληπητήριά του στους συγγενείς του θύματος και τη συμπάθειά του στους πληθυσμούς των περιοχών που επλήγησαν από τις καταστροφές αυτές;

2. ζητεί από την Επιτροπή να απελευθερώσει τις αναγκαίες πιστώσεις για την ανακούφιση, στο μέτρο του δυνατού, των οικονομικών και περιβαλλοντικών ζημιών που προκλήθηκαν στις πληγείσες περιοχές;

3. ζητεί να εφαρμοσθεί μια κοινοτική δασική πολιτική που θα λαμβάνει υπόψη την ιδιαιτερότητα των δασών της Μεσογείου;

4. ζητεί από την Επιτροπή να διαμορφώσει μια στρατηγική σε θέματα πρόληψης και κατάσβεσης πυρκαγιών που θα προβλέπει μέτρα με στόχο τον καλύτερο συντονισμό και συνεργασία μεταξύ των κρατών μελών, στα οποία να περιλαμβάνεται και η από κοινού χρήση των υλικών μέσων πυρόσβεσης, ιδιαίτερα των εναέριων, με την καθιέρωση μόνιμης συνεργασίας μεταξύ των στόλων πυροσβεστικών αεροσκαφών, καθώς και να εξετάσει τη δημιουργία ενός ευρωπαϊκού στόλου αεροσκαφών στο πλαίσιο του αγώνα κατά των πυρκαγιών στα δάση;

5. ζητεί από τις εθνικές και περιφερειακές αρχές να συνδυάσουν και να συντονίσουν αποτελεσματικά τις προσπάθειές τους τόσο σε σχέση με την πολιτική πρόληψης των πυρκαγιών, όσο και σε σχέση με την κατάσβεσή τους;

6. καλεί την Επιτροπή να διαμορφώσει, σε συνεργασία με τις αρμόδιες αρχές, σχέδιο για την αποκατάσταση των ζημιών στις πληγείσες περιοχές, προσφέροντας πόρους για την αναδάσωση και την πρόληψη των πυρκαγιών με την υποστήριξη των κοινοτικών ταμείων, ιδιαίτερα του Ευρωπαϊκού Ταμείου Περιφερειακής Ανάπτυξης (ΕΤΠΑ) και του ΕΓΤΠΕ - Προσανατολισμού, καθώς επίσης και για την απόδοση ευθυνών σε περίπτωση εμπρησμών;

7. επισημαίνει το σημαντικό ρόλο που μπορούν να διαδραματίσουν οι διαθέσιμες στα πλαίσια της Κοινής Αγροτικής Πολιτικής επιλογές στην πρόληψη τέτοιων καταστροφών;

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των πληγέντων κρατών μελών.